1. **בראשית פרק ב'**

ויכלו השמים והארץ וכל צבאם ויכל אלקים ביום השביעי מלאכתו אשר עשה וישבות ביום השביעי מכל מלאכתו אשר עשה ויברך אלקים את היום השביעי ויקדש אותו כי בו שבת מכל מלאכתו אשר ברא אלקים לעשות:

1. **רש"י -** המלאכה שהיתה ראויה לעשות בשבת כפל ועשאה בששי
2. **בראשית פרק ב'**

ויכל אלקים ביום השביעי מלאכתו אשר עשה וישבות ביום השביעי מכל מלאכתו אשר עשה ויברך אלקים את היום השביעי ויקדש אותו כי בו שבת מכל מלאכתו אשר ברא אלקים לעשות:

1. **רש"י ויברך ויקדש**

**ברכו** במן שכל ימות השבוע ירד להם עומר לגלגת ובששי לחם משנה **וקדשו** במן שלא ירד כלל בשבת והמקרא כתוב על העתיד

1. **רמב"ן**

אין במשמע שהכ' ידבר בעתידות

1. **גר"א אדרת אליהו**

הקב"ה מחדש בכל יום תמיד מעשה בראשית,ובשבת שבת אף ממנו וזה שכ' 'מכל'

1. **שבת דף צ"ג**

המוציא אוכלין פחות מכשיעור בכלי פטור אף על הכלי שהכלי טפלה

1. **פחד יצחק**

פירש הגר"א שלא רק שהשביתה היתה ממלאכת ההתהוות של הבריאה **אלא שהשביתה כוללת בתוכה גם את השביתה ממלאכת החידוש של מעשה בראשית**... אבל כיצד תתכן שביתה ממלאכת חידוש מעשה בראשית הרי רואים אנו שמלאכה זו של חידוש מעשה בראשית אינה נפסקת אף לרגע בין בשבת בין בחול

בהלכות שבת שנינו המוציא אוכלין פחות מכשיעור בכלי פטור אף על הכלי מפני שהכלי טפל לאוכלין.. ונכונים אנו בזה לקראת ההארה המחודשת **דאין דין זה של טפל ועיקר דין פרטי בין המון הלכותיה של שבת אלא שענין זה של טפל ועיקר מהווה הוא את המהלך הפנימי דשביתת שבת בראשית**. דלגבי בריאת שבת נחשבת היא הבריאה של שאר סוגי מציאות כטפל לגבי עיקר וככלי לגבי תוכן.

ומכאן שאין חידוש מעשה בראשית בכל רגע סותר כלל לשביתת שבת, דשבת מנמיכה שאר סוגי המציאות האחרים למדרגת כלי וטפל וזו היא ששנינו כי כל פעולה שתורת טפל עליה אין היא סותרת כלל למהות השביתה

וזהו שכתב הגר"א כי ההדגשה שהשביתה היתה מכל מלאכתו באה היא ללמדנו כי השביתה כוללות היא גם השביתה מחידוש מעשה בראשית כי הקידוש **דיום השביעי מחדש הוא שינוי ערכין בהבחנת סוגי המציאות עד אשר מתוכה של הבחנה זו אפשר לו לחידוש מעשה בראשית בכל רגע אפילו בעיצומו של יום השביתה**, אלא מתוך שימת הגר"א למדים אנו בשביתת שבת כוללנו בתוכה גם את השביתה מחידוש מעשה בראשית ואע"פ שאין אנו מוצאים שום הפסק בפעולת מעשה בראשית בשבת אין זה אלא מפני שסוג המציאות הנולד בשבת מנמיך את קומתה של פעולת מעשה בראשית למדרגת טפל.

ומעתה אם תימצא לנו מהות כזו אשר בחינתה היא להיות ממוצעת בין סוג המציאות הנולד בשבת ובין סוג המציאות הנברא בששת ימי המעשה אי אפשר לה למהות זו שתפעול פעולתה בשבת. שהרי מצד היותה משתייכת לסוג המציאות של שבת אי אפשר לומר בה שהשבת מנמיכה את קומתה ומורידתה למדרגת טפל. ושוב מצד היותה משתייכת למציאות של ימי העבודה שביתת השבת מכרחת היא את הפסק פעולתה. והרי זה כדרך שהיתה שביתת השבת מפסקת כל קיומו של מעשה בראשית אלמלא תורת טפל המתחדשת בו בשבת ואשר ע"כ מאירה היא השמש גם בשבת, והלחם הנאכל בזעת האף גדל הוא גם בשבת. אבל המן שאין בו אלא לקיטה, בע"כ שהוא פוסק בשבת. המאמר יהי אור והמאמר יהי רקיע פועלים הם את פעולתם גם בשבת מפני שיש להם דרך לפעול גם בתורת טפל ולעומת זאת המאמר הנני ממטיר לכם לחם מן השמים אי אפשר לו לפעול בשבת מפני שהלחם הזה הוא דוגמא למהות של שכר.

הרי למדנו במאמר זה כי מניעת המן בשבת מלמדת אותנו על טיבו של הקידוש דשבת כי בעוד שפעולת שמים וארץ כשקיימת בשבת הנה פעולת הורדת המן פוסקת היא בשבת מכירים אנו מזה את טיבו של סוג המציאות החדש הנולד בכחו של קידוש שבת

1. **ספר ברית אש**

צמאים אנו לדעת מהי הבריאה המיוחדת שהיתה צריכה להיות נבראת דוקא בשבת... ונראה דקאי על בריאת האדם שנפח באפיו נשמת חיים והיא חלק אלוה ממעל והיה ראוי לבראות בשבת..

לפי זה מובן הסוגיא דשבת דף ס"ט שמהלך במדבר ואינו יודע מתי יום השבת הדין הוא שיקבע האדם אותו יום שחזר לדעתו להיות שבת ויתנהג בהתאם ומונה אחר כך ששה ימים. מבואר בגמ' שהטעם לסדר זה 'כמו אדם הראשון'. ולכאורה תמוה אם כמו אדם הראשון שנברא **ביום ששי** היה לו למנות **שבת** למחר? אלא נראה שנקבע הענין לא כמו הבריאה בפועל אלא כמו הענין הפנימי שבבריאה שבריאת האדם שייך בעצם לשבת קודש, ע"כ הוא קובע אותו יום שחזר לדעתו בשבת ומונה אח"כ ששה ימים.

1. **רמ"א או"ח סימן ו'**

"רופא כל בשר ומפליא לעשות" - "שקושר דבר רוחני בדבר גשמי"